Cosatu kap Victor Matfield oor kopskermVictor Matfield. Foto: www.veooz.com Cosatu het weer ‘n beroep gedoen vir transformasie in rugby en het ook van die geleentheid gebruik gemaak om die Springbok-slot Victor Matfield te kap oor sy kamoefleer-kopskerm. Tony Ehrenreich, Wes-Kaapse sekretaris van Cosatu, sê die kopskerm wat Matfield Saterdag in die Springbokke se toets teen Skotland gedra het, herinner aan dié van die polisie se onluste-afdeling tydens apartheid. Hy sê Matfield het nie begrip vir die uitwerking wat dit op swart Suid-Afrikaners se gevoelens kan hê nie. Ehrenreich sê Matfield moet eerder ‘n kopskerm dra wat die nuwe Suid-Afrika weerspieël. Ehrenreich het ook sy ontevredenheid uitgespreek oor die slakkepas van transformasie in Suid-Afrikaanse rugby. Hy het ‘n beroep gedoen op die minister van sport om daadwerklik in te gryp. “Die span op die veld is steeds oorverteenwoordig deur wit spelers, hoewel daar baie fantastiese swart spelers in die span is.” Volgens Ehrenreich word swart spelers in die laaste vyf minute van die wedstryd op die veld gestuur. “Dit is omdat die afrigter bang is die swart spelers sal die wit spelers oorskadu as hulle meer tyd kry om te speel.”